Varlam Calamov

Varlam Calamov ( rossiavon Варлам Тихонович Шаламов ) tir rossiavaf suterotik ( 1907-1982 ) tiskiyis va 22 tanda koe Gulag pemaxo. Va yona eaftafa nega divimpayar.

In koe Vologda bak 1907 koblir, dene yasa rawatana gan Artowara ke 1917. Varlam Tixonovitc Calamov tir alubeaf is ironokaf nazbeik ke gertik zuken gu ksubera gan warzafa vertuma. Radimi bemaf vayarugal, bak 1924, va copuca yategar nume va kobara poke Moskva trasir. Bak 1926, vanpiyis dodelik, va kotla rokofir. Koe Moskva va nevaxe is enidevaf ik vegedurevaf rijay nobar. Toz suter. 

Bak 1929, koe birgotafe rubiaxe amuzese va Bafela ke Lenin zo sopur, i va valdig lize Lenin va prealaca icde kiblara va Stalin wetce direokilik muxayar. Va tolda koe kobaso pemaxo koe Vicera valente Ural rodega tiskir lize va yerumanikya kakever. Bak 1931 va taneaf suterot koe Moskva piskur.

Bak 1937, Varlam Calamov gu xaltafa alubda zo lanzar, koridanon gu « trotskievafa kevartowarafa tegira ». Ko Kolima zo stakser, i ko sovietafa Sumefa Roneka. Ton volayaf gropeem koe amidafo moavaxo kalkobar. Inafa gakera bak 1951 tere ten tir nume in zo tunuyar voxe va sokera koe Kolima zo eyoder. Va ezla suter. 

Viele va Moskva bak 1954 dimlapir, arti sanperdafa metigira, pune gan yerumanik is nazbeikya zo aloyar, kaganon gu tira vas « volnik ke sane ». Diretandon, Varlam Calamov va sutelara va Yona nega ke Kolima bokar. Moi tunuyawera, va Pasternak kakever. Bantel va nubasuteks va Jivago selaropik ba toloya toma bak 1954 az 1955 pu in odiar. Kle Calamov tir tan taneaf is riaf belisik koe Sovietafa Tanara va bat cuisaf berpot biutun num gosanegatan koe Talteka.

Varlam Calamov bak 1956 winugon zo dimrokar aze koe Moskva va int inker. Va paskalera va Pasternak joar, va Neklyudova toleafa yerumanikya rungruper. Yona nega ke Kolima neva koe TSSS zo vewar nume koe divefa patecta pakon zo piskur, voxen Calamov va mek askisikaf sang di remzawar. Bumaf is akolaf, wiiskaf is xadaf, Varlam Calamov bak 1982 koe oviskikafe ropexe mulufter lize voleron al arbureyer. Bak blira, va abica ezlafa larma koe vo anton al sanegar. 

Nuca do Pasternak isu Soljenitsin isu Nadyejda Mandelstam abicedje jijad. Calamov al vanpir mustik is snivik. Jontikote suter, va ezla az mivizva az vayaks az « kevberpot », az wali 1954 is 1972 va Yona nega ke Kolima. Ki ke neva birgoton is mestujenon gan Calamov zo amuzed. Taneafa rossiavafa piskura koe London bak 1978 zo sanegar.

Kan Yona nega ke Kolima, Calamov va kelda al fetar, i va mayakelda rem mevestayana coyunta van meuculen bup ke ayafa gloga kal fentodafa « winta » inde daginik va Kolima giyoltayad : « Kolima, Kolima, ey vecasa winka ! Fentugal va san-toloy aksat dir, arak to idulugal tir », i kal winta frofanafa gu yupkoraf divtawavik awalkaf loon dam blis, is tulevetirayan nope stezon beonaf nelkot : « Kobara tir uum va poruca is aliuca is gradiluca ».

|style="vertical-align: top;"|

|}
Calamov (Varlam)
Calamov (Varlam)
Calamov (Varlam)
Calamov (Varlam)
Calamov (Varlam)
Calamov (Varlam)